**KONKURRANSEGRUNNLAGETS DEL II -**

**ENTREPRISER NS 8405**

**Generelle kontraktsbestemmelser**

**Spesielle kontraktsbestemmelser**

**Vedlegg:**

* Mal for avtaledokument
* Garantierklæring
* Garantierklæring for forskudd \*
* Forsikringsattest – tingsforsikring
* Forsikringsattest – ansvarsforsikring
* Varslingsskjemaer

*Ovennevnte dokumenter er kun ment som en orientering til tilbyderne, og skal således ikke fylles ut ifm tilbudsinnleveringen.*

*\* Forskudd forutsetter at Forsvarsbygg positivt har angitt i andre deler av konkurransegrunnlaget at dette er tillatt. Er ikke dette gjort, kan ikke leverandøren kreve forskuddsbetaling.*

**INNHOLDSFORTEGNELSE**

GENERELLE KONTRAKTSBESTEMMELSER 3

1 Generelle kontraktsbestemmelser 3

2 Definisjoner (NS 8405 punkt 2) 3

3 Partenes representanter (NS 8405 punkt 6) 3

4 Varsler og krav (NS 8405 punkt 8) 3

5 Sikkerhetsstillelse (NS 8405 punkt 9) 4

6 Forsikring (NS 8405 punkt 10) 4

7 Kontaktstridig utførelse og skader på kontraktarbeidet i byggetiden (NS 8405 punkt 11.2) 4

8 Forhold på byggeplassen (NS 8405 punkt 12.1) 4

9 Klima og miljø 8

10 Etiske krav 9

11 Byggherrens rett til å føre kontroll (NS 8405 punkt 14.1) 12

12 Bruk av underentreprenør (NS 8405 punkt 15) 14

13 Tiltransport. Byggeplassadministrasjon og fremdriftskontroll av sideentrepriser (NS 8405 punkt 16) 15

14 Retten til å pålegge endringer (NS 8405 punkt 22.1) 16

15 Entreprenørens varsel om vederlagsjustering (NS 8405 punkt 25.3) 16

16 Partsuenighet (NS 8405 punkt 26) 17

17 Indeksregulering (NS 8405 punkt 27.1) 17

18 Overtakelse (NS 8405 punkt 32) 17

19 Prøvedrift (tillegg til NS 8405) 18

20 Sluttoppgjør (NS 8405 punkt 33) 18

21 Dagmulkt ved forsinkelse (NS 8405 punkt 34) 18

22 Utbedring (NS 8405 punkt 36.2) 19

23 Bruk av dokumenter / Prosjektrelaterte opplysninger (tillegg til NS 8405 punkt 41) 19

24 Forsvarsbyggs etiske krav og retningslinjer 19

25 Eierskapskontroll 19

26 Oppdrag underlagt sikkerhetsrestriksjoner 21

27 NATO-arbeider (gjelder kun der dette er uttrykkelig presisert) 21

28 Mislighold – konsekvens for senere konkurranser (tillegg til NS 8405) 21

29 Tvister (NS 8405 punkt 43) 21

SPESIELLE KONTRAKTSBESTEMMELSER 23

1 Spesielle kontraktsbestemmelser for klima og miljø 23

VEDLEGG 26

GENERELLE KONTRAKTSBESTEMMELSER

# Generelle kontraktsbestemmelser

Som generelle kontraktsbestemmelser gjelder NS 8405 Norsk bygge- og anleggskontrakt 2. utgave av oktober 2008, med de presiseringer og endringer som fremkommer nedenfor.

Presiseringer og endringer til NS 8405 er angitt i kronologisk rekkefølge med henvisninger til aktuell bestemmelse i standarden.

Som avtaledokument benyttes Forsvarsbyggs egen blankett. Mal for avtaledokumentet er vedlagt.

# Definisjoner (NS 8405 punkt 2)

Følgende tilføyelse gjøres i NS 8405 punkt 2.2, definisjon av begrepet «byggherre»:

Forsvarsbygg er byggherre. Byggherrens oppdragsgivere, leietakere og brukere regnes som tredjemenn i relasjon til denne kontrakt. Det er derfor ingen identifikasjon mellom byggherren og disse.

Følgende tilføyelse gjøres i NS 8405 punkt 2.3, definisjon av begrepet «dag»:

Ender en frist på en lørdag, helligdag eller høytidsdag, forlenges fristen til nærmest følgende virkedag.

Følgende tilføyelse gjøres i NS 8405 punkt 2.10, definisjon av begrepet «underentreprenør»:

Med underentreprenør menes alle entreprenører i ledd under Entreprenøren.

Følgende tilføyelse gjøres til NS 8405 punkt. 2:

«Tekniske anlegg» omfatter også tekniske installasjoner. «Tekniske bygningsinstallasjoner» omfatter både tekniske anlegg og installasjoner.

# Partenes representanter (NS 8405 punkt 6)

Prosjektleder er byggherrens representant, jf. NS 8405 punkt 6.

Byggherrens oppdragsgiver, leietaker og bruker kan ikke påføre byggherren forpliktelser uten særlig fullmakt.

Med mindre annet er avtalt, skal all kommunikasjon mellom representantene, og øvrig nøkkelpersonell i prosjektet, foregå på norsk.

# Varsler og krav (NS 8405 punkt 8)

NS 8405 punkt 8 første ledd gis følgende tillegg: Forsvarsbygg har utarbeidet skjema - «Entreprenørens skjema» - til bruk ved fremsettelse av varsel og krav. Skjemaet er vedlagt konkurransegrunnlagets del II, og kan lastes ned elektronisk fra <https://www.forsvarsbygg.no/no/om-oss/for-leverandorer/kontraktsbestemmelser/>.

NS 8405 punkt 8 tredje ledd kommer ikke til anvendelse på krav som fremsettes for første gang i eller i forbindelse med sluttoppgjøret. Tilsvarende gjelder for forespørsler etter NS 8405 punkt 34.4.

# Sikkerhetsstillelse (NS 8405 punkt 9)

## Generelle bestemmelser (NS 8405 punkt 9.1)

Byggherren stiller ikke sikkerhet.

Entreprenørens sikkerhetsstillelse i henhold til NS 8405 punkt 9 skal innen 14 dager dokumenteres ved utfylling av vedlagte formular – Garantierklæring, med mindre annet følger av punkt 5.2 nedenfor.

## Entreprenørens sikkerhetsstillelse (NS 8405 punkt 9.2)

Når kontraktssummen ikke overstiger NOK 1 000 000,- plikter entreprenøren ikke å stille sikkerhet.

## Byggherrens sikkerhetsstillelse / Reduksjon av sikkerhet (NS 8405 punkt 9.3 og 9.4)

Byggherren stiller ikke sikkerhet.

# Forsikring (NS 8405 punkt 10)

## Entreprenørens plikt til å holde kontraktarbeidet forsikret (NS 8405 punkt 10.1)

Forsikringen skal opprettholdes inntil alle arbeider vedrørende hele bygget, anlegget og/eller prosjektet er overtatt av byggherren.

## Kontroll (NS 8405 punkt 10.3)

Entreprenørens forsikringer i henhold til NS 8405 punkt 10 skal innen 14 dager etter kontraktsinngåelse dokumenteres ved utfylling av vedlagte formularer; Forsikringsattest tingsforsikring og Forsikringsattest ansvarsforsikring.

Byggherren plikter ikke å betale avdrag før han har mottatt nevnte attester.

## Forsikring ved ombyggingsarbeider (NS 8405 punkt 10.4)

Byggherren tegner ikke forsikring.

# Kontaktstridig utførelse og skader på kontraktarbeidet i byggetiden (NS 8405 punkt 11.2)

Byggherren skal sette en rimelig frist for entreprenørens utbedring. Dersom fristen oversittes, gjelder NS 8405 punkt 36.3 tilsvarende.

# Forhold på byggeplassen (NS 8405 punkt 12.1)

## Lover og forskrifter og vedtak (tillegg til NS 8405 punkt 12.1)

Forholdet til plan- og bygningsloven

Entreprenøren skal ha ansvarsrett for den oppgaven og den del av tiltaket kontrakten omfatter i tiltaksklassen som prosjektet/tiltaket krever. Entreprenøren plikter å bidra til at erklæring om ansvarsrett blir sendt så snart som mulig etter at kontrakten er inngått.

Manglende ansvarsrett betraktes som et vesentlig kontraktsbrudd som gir byggherren rett til å heve kontrakten, og gjøre erstatningskrav gjeldende etter reglene i NS 8405 punkt 39.4. Før heving kan finnes sted, må byggherren ha gitt entreprenøren en rimelig frist for å rette forholdet.

Entreprenøren plikter likeledes å bistå ansvarlig søker i forbindelse med nødvendige søknader og tillatelser etter plan- og bygningsloven.

Forholdet til fredet, vernet eller verneverdig EBA

Fysiske inngrep eller endringer i fredet, vernet eller verneverdig eiendom, bygg og anlegg (EBA), skal ikke forekomme uten etter skriftlig avtale med Forsvarsbygg. Forsvarsbygg avklarer med relevant myndighet før eventuelle klarering blir gitt.

## Bytte av nøkkelpersonell (tillegg til NS 8405 punkt 12.2)

Entreprenøren kan ikke uten byggherrens skriftlige samtykke skifte ut sin prosjektleder, anleggsleder eller personer som ble evaluert i forbindelse med tildeling av kontrakten eller avtalt som erstatning for slik person. Byggherren skal svare innen rimelig tid etter han har mottatt forespørsel om samtykke. Byggherren kan bare nekte å gi samtykke dersom han har saklig grunn. Ved bytte av personell kan byggherren i rimelig utstrekning kreve kostnadsfri overlapping.

Dersom slikt personell, uten skriftlig samtykke skiftes ut, på tross av at byggherren har saklig grunn til å nekte, betales en dagmulkt på NOK 10.000 per dag. Dette gjelder ikke dersom forholdet rettes innen en rimelig frist fastsatt av byggherren. Dagmulkt påløper uansett ikke der byggherren har unnlatt å påberope seg kontraktsbrudd uten ugrunnet opphold etter at han ble kjent med personskiftet.

Samlet dagmulktsansvar etter denne bestemmelse er begrenset til 10% av kontraktssummen, maksimalt NOK 300.000. Dagmulkten skal betales i tillegg til eventuell dagmulkt etter andre bestemmelser.

## Sikkerhet, helse og arbeidsmiljø (tillegg til NS 8405 punkt 12)

Entreprenøren, herunder dennes ansatte og annet personell den er ansvarlig for, skal følge den til enhver tid gjeldende arbeidsmiljølov med tilhørende forskrifter, byggherrens SHA-plan og byggherrens eller koordinatorens anvisning. Dette gjelder også personer som deltar i kontraktsarbeidet i egenskap av eget enkeltpersonforetak. I konkurransegrunnlaget del III-B1 påligger det entreprenøren en rekke plikter til å ivareta kravene knyttet til sikkerhet, helse og arbeidsmiljø. Ved brudd på disse pliktene har byggherren rett til å stanse arbeidene dersom han anser det nødvendig.

Personell som ikke følger SHA-bestemmelsene som gjelder for oppdraget, eller som er påvirket av rusmidler på bygge- og anleggsplassen, vil bli bortvist. Byggherren bestemmer lengden på bortvisningen.

Ved tilfeller der entreprenørens personell bryter krav til bruk av verneutstyr, gis vedkommende advarsel ved første tilfelle. Ved andre gangs tilfelle kan vedkommende blir bortvist. Byggherren bestemmer lengden på bortvisningen.

Byggherren kan videre, ved grove eller gjentatte overtredelser, kreve dagmulkt dersom deres plikter under dette punktet misligholdes og forholdet ikke blir rettet innen en rimelig frist gitt ved skriftlig varsel fra byggherren. Dagmulkten løper fra fristens utløp til forholdets opphør. Dagmulkten per virkedag skal utgjøre én promille av kontraktssummen, men ikke mindre enn NOK 1.500. Dagmulkten skal betales i tillegg til eventuell dagmulkt for forsinkelse.

Unnlatelse av å rette forholdet innen fristens utløp anses som vesentlig mislighold og kan påberopes av byggherren som grunnlag for heving. Der slikt mislighold består i stadige brudd på pliktene, kan byggherren heve selv om entreprenøren retter forholdene. Byggherren kan på samme måte kreve at entreprenøren skifter ut underentreprenøren.

Eventuelle brudd på regelverket forårsaket av entreprenøren, dennes ansatte eller annet personell den er ansvarlig for, skal ikke under noen omstendighet påføre byggherren omkostninger.

Alle avtaler entreprenøren inngår for utføring av arbeid under denne kontrakten skal inneholde tilsvarende bestemmelser.

For mislighold av plikter etter dette punktet, der forholdet ikke kan rettes, påløper en bot på NOK 10.000 per mislighold.

## Rapporteringsplikt til Brukerdialog Utland

Kontrakt gitt til utenlandsk entreprenør eller underentreprenør, og alle arbeidstakere på slik kontrakt, skal rapporteres til Brukerdialog Utland i henhold til skatteforvaltningsloven § 7-6.

Entreprenøren er ansvarlig for at slik rapportering skjer i hele kontraktskjeden. Entreprenøren skal på forespørsel dokumentere at rapporteringsplikten er oppfylt ved kopi av innmeldingsskjema eller kvittering fra Altinn.

Eventuelt ansvar for skatter eller avgifter, gebyrer eller tvangsmulkt ilagt byggherren som følge av at entreprenøren ikke har overholdt sine forpliktelser etter dette punktet er entreprenørens ansvar og skal betales av ham.

## Krav om bruk av fast ansatte

Som hovedregel skal kontraktsarbeidet utføres av fast ansatte hos entreprenøren eller eventuelle underentreprenører. Stillingsprosenten skal være reell, og minimum 80%. Byggherren kan gjøre unntak fra kravet, for eksempel der midlertidig ansatte erstatter fast ansatte som er fraværende i forbindelse med foreldrepermisjon, sykdom eller lignende.

Entreprenøren skal etter kontraktsinngåelsen redegjøre for hvordan kravet vil bli oppfylt, samt jevnlig oversende bemanningsplaner og rapporter som viser oppfyllelsesgraden.

Ved brudd på ovennevnte plikter kan byggherren kreve at forholdet rettes innen rimelig tid. Dersom entreprenøren ikke retter forholdet, kan byggherren stanse arbeidene. Alvorlige eller gjentatte tilfeller kan anses som vesentlig mislighold, og kan påberopes av byggherren som grunnlag for heving av kontrakten.

Alle avtaler entreprenøren inngår for utføring av arbeid under denne kontrakten skal inneholde tilsvarende bestemmelser.

## Krav om faglærte håndverkere

### Plikt til bruk av faglærte

Ved utførelsen av kontraktsarbeidet skal minimum 50 % av arbeidede timer innenfor bygg- og anleggsfagene samlet utføres av personer med fagbrev, svennebrev eller godkjent utenlandsk fag- eller yrkesopplæring etter opplæringslova §23-3. Med bygg- og anleggsfagene menes de fag som omfattes av utdanningsprogrammene for bygg- og anleggsteknikk, elektro- og datateknologi, teknologi- og industrifag samt anleggsgartnerfaget. Kravet kan også oppfylles ved at arbeidede timer er utført av personer som er under systematisk opplæringen og er oppmeldt etter kravene i Praksiskandidatordningen, jf. opplæringslova § 23-2, eller etter tilsvarende ordning i annet EU/EØS-land. I enkeltpersonforetak uten ansatte gjelder ovenstående krav for eier. Det skal være minst én fagarbeider i alle bygg- og anleggsfag.

Entreprenøren skal etter kontraktsinngåelsen redegjøre for hvordan kravet vil bli oppfylt, samt jevnlig oversende bemanningsplaner og rapporter som viser oppfyllelsesgraden. Kravet kan oppfylles av entreprenøren eller en eller flere av hans underentreprenører.

### Sanksjoner

Byggherren kan holde tilbake inntil 1 % av kontraktssummen dersom ovennevnte plikter misligholdes, eller det er grunn til å tro at slikt mislighold vil inntreffe, og forholdet ikke blir rettet innen en rimelig frist gitt ved skriftlig varsel fra byggherren. Dersom kravet ikke er oppfylt ved overtakelsen, kan vederlaget avkortes med et forholdsmessig prisavslag på inntil 1 % av kontraktssummen.

Ved vesentlig mislighold av pliktene i første og annet avsnitt, eller der det er grunn til å tro at slikt mislighold vil inntre, kan byggherren med rimelig varsel stanse arbeidene for entreprenørens regning og risiko eller heve kontrakten.

## Lærlingeklausul

*(Dette punktet gjelder med mindre det fremgår uttrykkelig annet sted i konkurransegrunnlaget at det ikke er krav om bruk av lærlinger. Se særlig del III-A Om oppdraget.)*

### Plikt til bruk av lærling

Det er et krav at entreprenøren er tilknyttet en lærlingordning og at lærlinger skal delta i utførelsen av kontraktarbeidet. Kravet kan oppfylles av entreprenøren eller en eller flere av hans underentreprenører.

Arbeidstimene utført av en eller flere lærlinger (jf. opplæringslova § 7-1 fjerde ledd) skal utgjøre minimum 10 % av arbeidede timer i utførende fag på prosjektet regnet frem til overtakelse. Med utførende fag menes de fag som omfattes av utdanningsprogrammet for bygg- og anleggsteknikk, elektro- og datateknologi, teknologi- og industrifag samt anleggsgartnerfaget. Som lærling regnes også lærekandidat, praksisbrevkandidat (jf. opplæringslova § 7-1 fjerde ledd) og kandidat til fagbrev på jobb.

Kravet kan også oppfylles ved å benytte lærlinger etter tilsvarende ordning i annet EU/EØS- land og personer som er under systematisk opplæringen og er oppmeldt etter tilsvarende ordning som kravene i Praksiskandidatordningen, jf. opplæringslova § 7-1 fjerde ledd, i annet EU/EØS-land.

Utenlandske entreprenører kan oppfylle lærlingekravet ved å benytte lærlinger som er tilknyttet offentlig godkjent lærlingeordning i Norge eller tilsvarende ordning i opprinnelseslandet. Dersom opprinnelseslandet ikke har en lærlingordning, kan kravet oppfylles ved å benytte praksiselev fra en opplæringsordning i opprinnelseslandet.

Entreprenøren skal ved oppstart sannsynliggjøre at kravene vil bli oppfylt. samt jevnlig oversende bemanningsplaner og rapporter som viser oppfyllelsesgraden.

Hvis ikke annet er avtalt, skal entreprenøren før oppstart på byggeplass levere en bemanningsplan hvor det synliggjøres hvor og når han planlegger å bruke lærlinger, samt navn og kontaktinformasjon til denne/disse. Byggherren skal varsles om eventuelle avvik fra planen. Entreprenøren skal oversende oversikt over antall lærlingetimer i god tid før overtakelsesforretning, jf. NS 8405 punkt 32.3. Timelister skal fremlegges på anmodning.

Prosentkravene overfor kan fravikes dersom arbeidene ikke er egnet for bruk av lærlinger ut fra arbeidets art og helse, miljø og sikkerhet, eller i de tilfeller som fremgår av forskrift om plikt til bruk av lærling i offentlige kontrakter av 17.12.2016 § 9. En beslutning om dette tas i samarbeid mellom entreprenøren og byggherren, men ved uenighet har byggherren ensidig rett til å avgjøre dette. Kravet gjelder heller ikke dersom entreprenøren kan dokumentere at det i rimelig omfang er annonsert etter lærlinger, og at en fylkeskommune eller annen relevant institusjon etter en konkret henvendelse fra entreprenøren, ikke har sett seg i stand til å formidle lærlinger.

### Sanksjoner

Byggherren kan holde tilbake inntil 1 % av kontraktssummen dersom ovennevnte plikter misligholdes, eller det er grunn til å tro at slikt mislighold vil inntreffe, og forholdet ikke blir rettet innen en rimelig frist gitt ved skriftlig varsel fra byggherren.

Dersom kravet om 10%, jf. punkt 8.7.1 annet ledd, ikke er nådd ved overtakelse, ilegges en bot på 1 % av kontraktssummen. Boten reduseres forholdsmessig dersom arbeidstimene utført av lærlinger utgjør 6 % eller mer av arbeidstimene på prosjektet. Boten skal betales i tillegg til eventuell dagmulkt for forsinkelse og annen dagmulkt etter kontrakten.

## Innleie av arbeidskraft

Innleie av arbeidskraft er kun lovlig i den utstrekning som fremgår av arbeidsmiljøloven av 17. juni 2005 nr. 62, herunder kravet om likebehandling i § 14-12a. Innleide arbeidstakere skal være ansatt med reell stillingsprosent minimum 80 i utleievirksomheten. Dokumentasjon på at vilkårene er oppfylt skal på forespørsel oversendes byggherren.

Der byggherren påpeker brudd på bestemmelsene om innleie hos entreprenøren eller underentreprenøren skal entreprenøren sørge for å rette forholdet innen rimelig tid.

Dersom entreprenøren ikke retter forholdet kan byggherren stanse arbeidene. Alvorlige eller gjentatte tilfeller kan anses som vesentlig mislighold, og kan påberopes av byggherren som grunnlag for heving av kontrakten.

Alle avtaler entreprenøren inngår for utføring av arbeid under denne kontrakten skal inneholde tilsvarende bestemmelser.

# Klima og miljø

## Generelt

Entreprenøren plikter å oppfylle kontraktens miljøkrav, samt den til enhver tid gjeldene miljølovgivning. Entreprenøren skal arbeide aktivt for å minske klima- og miljøbelastningen ved oppfyllelse av avtalen.

Overordnede krav til ytre miljø fremkommer av del III-B2 Ytre miljø med tilhørende vedlegg Miljøoppfølgingsplan (MOP). Det kan fremkomme ytterligere miljøkrav i del III-A Oppdraget, del III-E2 Prosjekteringskrav for bygg og anlegg i Forsvarsbygg, funksjonsbeskrivelsen og/eller postbeskrivelsen. Det kan også fremkomme ytterligere kontraktsbestemmelser for miljø i dette dokumentet under Spesielle kontraktsbestemmelser.

## Beskyttelse av trær

Med mindre det er avtalt, eller klart forutsatt i kontrakten, at et tre kan felles eller påføres skader, skal alle trær på Forsvarets grunn bevares og ikke utsettes for skader under gjennomføring av kontrakten.

Trær er verdifulle og må planlegges for generasjoner. Entreprenøren må opptre varsomt ved arbeid i nærheten av trær og trærnes rotsystemer. Røttene er treets forankring, og reduksjon av rotsystemet kan gjøre treet topptungt og ustabilt. Det er stor risiko for at treet vil velte hvis en eller flere tykke røtter kappes. Veltefaren er også stor hvis mer enn en tredjedel av rotsystemet fjernes. Når røtter kuttes, er treet mer utsatt for vindfelling. Det har også mindre evne til å skaffe seg nok vann og næringsstoffer. Det samme skjer når jorda rundt treet blir komprimert, uten vann og næring stagnerer treets vekst og treet dør. Rive- og knekkeskader er sår som gjør at treet blir infisert av råte. Råte kan medføre at grener faller, stammen brekker eller treet velter.

Det påligger Forsvarsbygg å vurdere om et tre har så omfattende skader at treet skal felles eller bevares.

Entreprenøren er ansvarlig for felling og skader av trær som er utført eller forårsaket av underentreprenør eller andre kontraktsmedhjelpere.

Brudd på bestemmelsen sanksjoneres etter punkt 9.5 nedenfor, med mindre det følger av de spesielle kontraktsbestemmelsene at andre sanksjoner gjelder.

## Rapportering og kontraktsoppfølging

Entreprenøren skal ved oppstart sannsynliggjøre at miljøkravene vil bli oppfylt. Det fremkommer av krav til rapportering i MOP. Krav til kvartalsvis rapportering fremkommer av del III-D Administrative bestemmelser. Krav til sluttrapportering fremkommer av del III-C1 FDVU dokumentasjon,

Byggherren kan kreve at etterlevelse dokumenteres ved hjelp av et eller flere av følgende tiltak:

* Delta i oppfølgingssamtale(r) med byggherren.
* Kontroll eller revisjon for å bekrefte etterlevelse av miljøkravene.
* Fremvise relevant dokumentasjon ved forespørsel.

## Unntak

Byggherren kan gi dispensasjon fra miljøbestemmelsene dersom entreprenøren kan dokumentere at de ikke kunne forutsatt hindringen ved tilbudstidspunktet, og at det ikke er praktisk mulig å oppfylle kravet. Entreprenøren skal sende skriftlig søknad om unntak. Det skal fremkomme hvilke(n) bestemmelse(r) det søkes om unntak fra, og oppgi hvorfor det ikke er mulig å oppfylle bestemmelsen.

Adgangen til å gi dispensasjon etter denne bestemmelsen gjelder ikke for bestemmelser angitt under Spesielle kontraktsbestemmelser.

## Mislighold av miljøbestemmelser

Dersom entreprenøren ikke oppfyller ett eller flere av miljøkravene eller ikke leverer i henhold til tilbudet, kan byggherre kreve retting av forholdet. I perioden misligholdet pågår og frem til retting har skjedd kan byggherre kreve dagmulkt. Dagmulkten per hverdag skal utgjøre én promille av kontraktssummen, men ikke mindre enn NOK 1.500. Dagmulkten skal betales i tillegg til eventuell dagmulkt for forsinkelse.

Dersom entreprenøren oppnår økonomisk besparelse som følge av å ikke ha overholdt miljøkrav, kan byggherre kreve prisavslag. Prisavslag kommer i tillegg til dagmulkt.

Gjentatte eller grove brudd på miljøbestemmelser anses som vesentlig mislighold, og kan påberopes av byggherren som grunnlag for heving av kontrakten.

# Etiske krav

## Ansattes rettigheter

### ILOs kjernekonvensjoner

Entreprenøren skal etterleve følgende grunnleggende krav:

a) Forbud mot barnearbeid (FNs barnekonvensjon artikkel 32, ILO-konvensjoner nr. 138 og 182): Barn har rett til å bli beskyttet mot økonomisk utnytting i arbeid, og mot å utføre arbeid som kan svekke utdannings- og utviklingsmuligheter. Minstealderen må ikke i noe tilfelle være under 15 år (14 eller 16 år i visse land). Barn under 18 år skal ikke utføre arbeid som setter helse eller sikkerhet i fare, inkludert nattarbeid. Dersom det foregår slikt barnearbeid, skal det arbeides for snarlig utfasing. Det skal samtidig legges til rette for at barna gis mulighet til livsopphold og utdanning inntil barnet ikke lenger er i skolepliktig alder.

b) Forbud mot tvangsarbeid/slavearbeid (ILO-konvensjoner nr. 29 og 105): Det skal ikke forekomme noen form for tvangsarbeid, slavearbeid eller ufrivillig arbeid. Arbeiderne må ikke levere depositum eller identitetspapirer til arbeidsgiver, og skal være fri til å avslutte arbeidsforholdet med rimelig oppsigelsestid.

c) Forbud mot diskriminering (ILO-konvensjoner nr. 100 og 111): Det skal ikke forekomme noen diskriminering i arbeidslivet basert på etnisk tilhørighet, religion, alder, uførhet, kjønn, ekteskapsstatus, seksuell orientering, fagforeningsmedlemskap eller politisk tilhørighet.

d) Organisasjonsfrihet og retten til kollektive forhandlinger (ILO-konvensjoner nr. 87 og 98): Arbeiderne skal uten unntak ha rett til å slutte seg til eller etablere fagforeninger etter eget valg, og å forhandle kollektivt. Dersom disse rettigheter er begrenset eller under utvikling, skal entreprenøren medvirke til at de ansatte får møte ledelsen for å diskutere lønns- og arbeidsvilkår uten at dette får negative konsekvenser for arbeiderne.

### Krav om lønns- og arbeidsvilkår

Entreprenøren skal sikre at alle arbeidstakere, herunder også innleide arbeidstakere og arbeidstakere hos underentreprenører, har lønns- og arbeidsvilkår i samsvar med gjeldende regelverk:

a) På områder dekket av forskrift om allmenngjort tariffavtale, skal lønns- og arbeidsvilkår være i samsvar med gjeldende allmenngjøringsforskrifter.

b) På områder som ikke er dekket av forskrift om allmenngjort tariffavtale, skal lønns- og arbeidsvilkår være i samsvar med den gjeldende landsomfattende tariffavtale for den aktuelle bransjen.

Entreprenøren skal også overholde dette kravet for innehavere av enkeltpersonforetak. Med lønns- og arbeidsvilkår menes bestemmelser om minste arbeidstid, lønn, herunder overtidstillegg, skift- og turnustillegg og ulempetillegg, og dekning av utgifter til reise, kost og losji, i den grad slike bestemmelser følger av tariffavtalen.

En virksomhet sin interne tariffavtale, såkalt husavtale, eller andre avtaler om lønns- og arbeidsvilkår, er kun bindende i den grad den gir bedre lønns- og arbeidsvilkår enn det som følger av landsdekkende tariff.

Dersom arbeidstaker blir sendt på arbeid utenfor sitt hjemsted, skal arbeidsgiver dekke reisekostnader og sørge for kost og losji. Kostnadene skal dekkes i henhold til landsdekkende tariffavtale for bransjer der det finnes. Med hjemstedet menes det sted arbeidstaker har nærmest personlig tilknytning til. Ved vurdering av tilknytning skal det legges vesentlig vekt på fast bosted og hvor arbeidstaker har sine familiære bånd. Dersom det er tvilstilfeller angående arbeidstakers reelle hjemsted, har byggherren ensidig rett til å avgjøre dette.

Lønn, feriepenger og annen godtgjørelse skal utbetales fra arbeidsgiver via bank til arbeidstakers konto.

Alle arbeidsgivere som har arbeidstakere som skal utføre arbeid for byggherren plikter å tegne obligatorisk tjenestepensjon. Dette gjelder også for utenlandske arbeidstakere.

Entreprenøren og eventuelle underentreprenører skal ha yrkesskadeforsikring for alle arbeidstakere som skal utføre arbeid for byggherren.

Entreprenøren plikter på forespørsel å dokumentere lønns- og arbeidsvilkårene for egne arbeidstakere og arbeidstakere hos eventuelle underentreprenører. Enkelpersonforetak må også kunne dokumentere arbeidede timer på prosjektet. Opplysningene skal dokumenteres ved blant annet kopi av arbeidsavtale, lønnsslipp, timelister og arbeidsgiverens bankutskrift. Timelister skal vise klokkeslett for start og slutt på arbeidsdagen. Dokumentasjonen skal være på personnivå og det skal fremgå hvem den gjelder. Ovennevnte dokumentasjon skal sendes elektronisk til byggherren i redigerbart format (ikke PDF), og må være tilgjengelig hos entreprenøren eller underentreprenør i minst 6 måneder etter prosjektet er ferdigstilt.

## Oppfølging

Entreprenøren skal påse at ansattes rettigheter i punkt 10.1 etterleves i egen virksomhet og hos den eller de underentreprenører som medvirker til oppfyllelse av kontrakten. På oppfordring fra byggherren skal dette dokumenteres ved:

* Egenrapportering, og/eller
* Oppfølgingssamtaler, og/eller
* En uavhengig parts kontroll av arbeidsforholdene, og/eller
* Tredjepartssertifisering som SA8000 eller tilsvarende.

Entreprenøren har bevisbyrden for at de varer og materialer som leveres ikke innebærer et brudd på punkt 10.1 ovenfor.

## Brudd

Manglende dokumentasjon på lønns- og arbeidsvilkår sanksjoneres på samme måte som brudd på selve kravene til lønns- og arbeidsvilkår. Sanksjonene gjelder uavhengig av hvor i leverandørkjeden bruddet har skjedd.

Brudd på kravene til lønns- og arbeidsvilkår gir byggherren rett til å stanse arbeidene. Totalentreprenøren bærer kostnadene og risikoen for slik stans.

Ved brudd på bestemmelsene plikter entreprenøren straks å rette forholdet, uavhengig av kostnadene forbundet med rettingen, og uavhengig av om arbeidstaker har fremmet krav mot sin arbeidsgiver. Rettingen skal dokumenteres skriftlig og på den måten byggherren bestemmer.

Ved brudd på bestemmelsene kan byggherren ilegge totalentreprenøren en bot tilsvarende besparelsen av bruddet. Dersom bruddet ikke rettes innen en rimelig frist fastsatt av byggherren, kan boten settes til to ganger besparelsen. Ved uenighet om beregning av besparelsen, legges byggherrens syn til grunn. Dersom det ikke kan fastsettes noe besparelse av bruddet (f.eks. for mye overtid og brudd på bestemmelser om hviletid), kan byggherren ut fra bruddets alvorlighet skjønnsmessig fastsette en bot på inntil kroner 10.000 for hvert brudd.

Ved alvorlige eller gjentatte brudd på bestemmelsene kan byggherren heve kontrakten. Dette gjelder selv om forholdet har blitt rettet. Dersom bruddet har skjedd i underleverandørleddet, kan byggherren i stedet for heving kreve at entreprenøren skifter ut underleverandøren. Entreprenøren bærer kostnadene og risikoen for slik utskifting.

Gjentatte eller alvorlige brudd kan også utgjøre grunnlag for avvisning fra fremtidige konkurranser.

Alle avtaler entreprenøren inngår for utføring av arbeid under denne kontrakten, skal inneholde tilsvarende bestemmelser som for punkt 10.1, 10.2 og 10.3.

## Korrupsjonsforebygging

Entreprenøren plikter å arbeide for å forhindre korrupsjon i sin virksomhet. Entreprenøren må kunne vise til at de har iverksatt tiltak eller har systemer som skal forebygge korrupsjon og påvirkningshandel. Dette kan være etablering av internkontroll, utarbeidelse av etiske retningslinjer, opprettelse av varslingskanal og lignende, og som minimum går ut på å forebygge korrupsjon og påvirkningshandel.

## Ivaretakelse av grunnleggende menneskerettigheter i leverandørkjeden

Dette kontraktskravet gjelder for entreprenører som faller inn under virkeområdet til åpenhetsloven, jf. åpenhetsloven § 2.

Entreprenøren skal under hele kontraktsperioden overholde punktene i dette kontraktsvilkåret for å ivareta åpenhetslovens krav til dokumentasjon, og gjennomføring og oppfølging av aktsomhetsvurderinger. Kontraktsvilkårene bygger på FNs veiledende prinsipper for næringsliv og menneskerettigheter og OECDs retningslinjer for ansvarlig næringsliv med aktsomhetsvurderinger som metode.

Dersom entreprenøren bruker underentreprenører for å oppfylle denne kontrakt, er entreprenøren forpliktet til å videreføre og bidra til etterlevelse av kravene i leverandørkjeden.

### Retningslinjer og prosedyrer for aktsomhetsvurderinger

For å sikre etterlevelse av kravene i punkt 10.1.1 og 10.1.2, samt for å forebygge og håndtere eventuelle avvik fra kravene, skal entreprenøren senest innen 6 måneder etter kontraktsinngåelse, ha retningslinjer og prosedyrer på plass for aktsomhetsvurdering.

Det betyr at entreprenøren skal kartlegge, forebygge, begrense og gjøre rede for hvordan de håndterer risiko for negativ påvirkning på kravene i punkt 10.1.1 og 10.1.2, og retter opp skade. I tråd med metoden for aktsomhetsvurderinger skal interessenter, særlig berørte rettighetshavere, involveres. Alvorligst risiko, uavhengig av hvor i leverandørkjeden risikoen er, prioriteres først.

Senest innen 6 måneder etter kontraktsinngåelse, skal entreprenøren ha:

* En eller flere offentlig tilgjengelige retningslinjer for ivaretakelse av grunnleggende menneskerettigheter i leverandørkjeden, vedtatt av styret. Innholdet skal som minimum omfatte en forpliktelse om å etterleve kravene i punkt 10.1.1 og 10.1.2 i egen virksomhet og i leverandørkjeden.
* En eller flere ansatte på ledelsesnivå som har ansvar for etterlevelse og rapportering om arbeidet med aktsomhetsvurderinger til styret.
* Prosedyrer for formidling og regelmessig oppfølgning av retningslinjer og prosedyrer i egen virksomhet og i leverandørkjeden.
* Prosedyrer for å utføre regelmessige risikoanalyser i egen virksomhet og i leverandørkjeden. Det innebærer å kartlegge og vurdere risiko for brudd på kravene i punkt 10.1.1 og 10.1.2.
* Prosedyrer som beskriver hvilke tiltak entreprenøren vil iverksette for å stanse, forebygge eller redusere negativ påvirkning og skade på kravene i punkt 10.1.1 og 10.1.2.

Entreprenøren skal kunne vise til offentlig tilgjengelig informasjon om arbeidet med aktsomhetsvurderinger i egen virksomhet og i leverandørkjeden. Dette omfatter hvordan risiko for brudd på kravene i punkt 10.1.1 og 10.1.2, og eventuell skade i egen virksomhet og i leverandørkjeden, er håndtert.

Dersom entreprenøren har forårsaket, eller medvirket til skade, skal entreprenøren sørge for å rette opp skaden og yte erstatning til skadelidende.

### Kontraktsoppfølging

Entreprenøren skal sikre at kravene i punkt 10.1.1 og 10.1.2**.** samt 10.5.1 etterleves i egen virksomhet og i leverandørkjeden. Dersom entreprenøren blir klar over forhold i strid med punkt 10.1.1 og **Feil! Fant ikke referansekilden.** samt 10.5.1 i leverandørkjeden, skal entreprenøren rapportere dette til byggherren uten ugrunnet opphold.

Byggherren kan kreve at etterlevelse dokumenteres ved hjelp av et eller flere av følgende tiltak:

* Fremvise vedtatte retningslinjer og prosedyrer, jf. punkt 10.1.1 og 10.1.2.
* Fremvise en oversikt over produksjonsenheter i leverandørkjeden, inkludert kontaktopplysninger, for utvalgte produkter, og/eller komponenter og/eller råvarer. Byggherren angir hvilke produkter og hvilken del av leverandørkjeden.
* Fremvise gjennomført risikoanalyse, og rapportere om oppfølging og håndtering av funnene.
* Delta i oppfølgingssamtale(r) med byggherren og eventuelt andre relevante interessenter.
* Kontroll og revisjon av kravene i punkt 10.1.1 og 10.1.2 samt 10.5.1 hos entreprenøren og i leverandørkjeden.

Kontraktsoppfølgingen kan gjennomføres av byggherren eller av offentlig enhet som byggherren samarbeider med.

Byggherren forbeholder seg retten til å dele revisjonsrapportene med andre offentlige virksomheter, som vil omfattes av taushetsplikten.

### Sanksjoner

Ved brudd på punkt 10.5.1, 10.5.2, eller om det foreligger mangler i dokumentasjonen, gjelder punkt 10.3 Brudd.

# Byggherrens rett til å føre kontroll (NS 8405 punkt 14.1)

## Innsynsrett og revisjon

Byggherren, eller den som er bemyndiget av byggherren, skal ha rett til innsyn i entreprenørens kvalitets-, internkontroll- (HMS) og miljøstyringssystem, og de deler av styringssystemet for øvrig og regnskap, som kan ha betydning for entreprenørens oppfyllelse av kontrakten.

Innsynsretten omfatter blant annet revisjon og verifikasjon, inklusive intervjuer, inspeksjon, kontroll og dokumentgjennomgåelse. Entreprenøren skal vederlagsfritt yte rimelig assistanse ved slikt innsyn. Innsynsretten er begrenset til tre år etter at siste betaling har funnet sted.

Entreprenøren skal sikre at byggherren har tilsvarende innsynsrett hos entreprenørens direkte og indirekte kontraktsmedhjelpere, med mindre leveransen har en klart underordnet betydning for entreprenørens evne til å oppfylle sine forpliktelser overfor byggherren.

## Pliktig medlemskap i StartBANK

Entreprenøren skal før kontraktsinngåelse fremlegge kopi av registreringsbevis fra StartBANK, med mindre det fremgår uttrykkelig annet sted i konkurransegrunnlaget at dette ikke er et krav. Registreringsbeviset må ikke være eldre enn ett år.

Entreprenøren må opprettholde registrering og sørge for å oppdatere eller sende opplysninger som er nødvendig, i hele kontraktsperioden.

Entreprenøren skal gi StartBANK fullmakt til å innhente skatte- og avgifts informasjon (SKAV-info) i hele kontraktsperioden.

Personell fra virksomhet som ikke er registrert i StartBANK kan nektes adgang til byggeplass.

Punktet gjelder også for underentreprenører.

## Skatte- og avgiftforpliktelser

### Byggherrens rett til å innhente opplysninger fra skattemyndighetene

Før kontraktsinngåelse skal entreprenøren gi byggherren en fullmakt for innhenting av opplysninger om skatt og avgift (OSA), se vedlegg til Del I - Innbydelse. Tilsvarende gjelder for underentreprenør som benyttes for å oppfylle et kvalifikasjonskrav.

Fullmakten gir byggherren rett til, et ubegrenset antall ganger, å innhente taushetsbelagte opplysninger fra skattemyndighetene som er angitt i fullmakten. De rettigheter og plikter som fremgår av fullmakten, gjelder i 4 år fra signering av fullmakten. Fullmakten er generell for Forsvarsbygg, og opprettholdelse av fullmakten er vesentlig for kontraktsforholdet.

Fullmakt for innhenting av opplysninger om skatt og avgift (OSA) skal undertegnes av alle underentreprenører så tidlig som mulig, dog minimum 10 dager før oppstart av underentreprenørens arbeid med mindre annet skriftlig avtales med byggherren.

### Plikt til å etterleve skatte- og avgiftslovgivningen

Entreprenøren skal til enhver tid etterleve Norges skatte- og avgiftslovgivning, herunder levere skattemeldinger og a-meldinger samt betale skatt og avgift i henhold til skatteforvaltningslovens frister. Det samme gjelder underentreprenører.

Byggherren kan under kontraktsperioden kreve at Entreprenøren betaler utestående skatt eller avgift uten ugrunnet opphold. Dersom restansene gjelder en underentreprenør kan Byggherren kreve at Entreprenøren sørger for at underentreprenøren betaler det utestående uten ugrunnet opphold.

Brudd på ovennevnte plikter gir byggherren rett til å kreve at forholdet rettes opp, eller om nødvendig bytte ut underentreprenør, innen en rimelig frist gitt ved skriftlig varsel fra byggherren.

Vesentlig mislighold av ovennevnte plikter kan påberopes av byggherren som grunnlag for heving.

Alle avtaler entreprenør inngår for utføring av arbeid under denne kontrakten skal inneholde tilsvarende bestemmelse.

## Pålegg om bruk av byggherrens system for registrering og oppfølging av entreprenører

Entreprenøren og eventuelle underentreprenører plikter å fylle ut byggherrens skjema for egenrapportering om lønns- og arbeidsvilkår. Skjemaet skal lastes opp i byggherrens system for registrering og oppfølging av entreprenører så tidlig som mulig og senest 15 virkedager før oppstart. Skjemaene er tilgjengelig på <https://forsvarsbygg.no/no/om-oss1/for-leverandorer/kontraktsbestemmelser/>.

Byggherren registrerer prosjektet i sitt system for registrering og oppfølging av entreprenører, og inviterer deretter entreprenøren til å registrere sine ansatte og eventuelle underentreprenører inn i prosjektet. Registrering av entreprenøren i systemet kan ta inntil to uker. Entreprenørens personell skal ikke gis adgang til bygge- og anleggsplass før entreprenøren har status som «godkjent» og personellet er forhåndsregistrert i systemet. Entreprenøren er ansvarlig for eventuelle forsinkelser og andre ulemper ved manglende adgang til bygge- og anleggsplass, med mindre innregistreringsprosessen tar mer enn 15 virkedager og dette ikke kan lastes entreprenøren. Entreprenøren må ta kontakt med byggherren ved behov for opplæring i systemet.

Dersom entreprenøren eller noen av hans underentreprenører har startet arbeider på bygge- og anleggsplass uten at entreprenøren eller underentreprenøren har status godkjent i systemet, kan byggherren ilegge entreprenøren en bot på kr 10 000 per entreprenør (virksomhet) dette gjelder.

Entreprenøren plikter å påse at alle arbeiderne registrerer seg inn og ut av bygge- og anleggsplassen i tråd med det til enhver tid gjeldende regelverk og rutiner på den aktuelle bygge- og anleggsplassen. Ved manglende inn-/utregistrering og/eller manglende forhåndsregistrering av personell i systemet, kan byggherren ilegge entreprenøren bot på kr 1 000 per dag og per person dette gjelder.

# Bruk av underentreprenør (NS 8405 punkt 15)

## Generelt (NS 8405 punkt 15.1)

Bestemmelsen utfylles av følgende tekst:

### Plikter

Entreprenøren kan ikke ha flere enn to ledd underentreprenører i kjede under seg for utførelse av kontraktarbeider. Byggherren kan samtykke til flere ledd dersom det på grunn av uforutsette omstendigheter er nødvendig for å oppfylle kontrakten.

Entreprenøren skal til enhver tid ha en oversikt om hvem som er underentreprenør og kontaktopplysninger til disse tilgjengelig på byggeplassen.

Alle avtaler om underliggende entrepriseforhold skal inneholde likelydende bestemmelser om arbeidets utførelse, forhold på byggeplassen og utførelse ved underentreprise som i dette dokument.

Byggherrens nektelse av å godkjenne entreprenørens valg av underentreprenører eller kontraktsmedhjelpere etter dette punkt gir ikke entreprenøren rett til godtgjørelse for de merkostnader dette måtte påføre ham.

### Sanksjoner

Brudd på ovennevnte plikter gir byggherren rett til å kreve at forholdet rettes opp, om nødvendig ved skifte av underentreprenør, innen en rimelig frist gitt ved skriftlig varsel fra byggherren.

Ved mislighold av ovennevnte plikter eller NS 8405 punkt 15, kan byggherren nekte den aktuelle underentreprenøren og dennes ansatte tilgang til byggeplassen.

Vesentlig mislighold av ovennevnte plikter kan påberopes av byggherren som grunnlag for heving.

Alle avtaler entreprenøren inngår for utføring av arbeid under denne kontrakten skal inneholde tilsvarende bestemmelser som for hele punkt 11.

## Byggherrens inntreden i kontrakter med underentreprenører eller kontraktsmedhjelpere (tillegg til NS 8405 punkt 15)

Byggherren har rett til å tre inn i entreprenørens kontrakter med underentreprenører eller kontraktsmedhjelpere i de tilfeller hvor entreprenøren vesentlig misligholder nærværende kontrakt eller kontrakten med underentreprenør eller kontraktsmedhjelper, stanser sine betalinger, blir insolvent eller går konkurs.

Entreprenøren plikter å sikre byggherren denne rett ved å innta tilsvarende bestemmelser som ivaretar disse rettigheter i kontraktene med underentreprenører eller kontraktsmedhjelpere.

# Tiltransport. Byggeplassadministrasjon og fremdriftskontroll av sideentrepriser (NS 8405 punkt 16)

## Tiltransport til underentreprise (NS 8405 punkt 16.1)

I dette punkt har betegnelsene som benyttes nedenfor følgende mening:

K1 = Overtakende entreprise

K2 = Tiltransportert entreprise

K3 = K1 + K2 = Ny utvidet entreprise

Tiltransportreglene i NS 8405 punkt 16.1 gjelder med følgende endringer/presiseringer:

a. NS 8405 punkt 16.1 andre, tredje, fjerde og siste ledd gjelder både der sideentrepriser transporteres og der byggherren etter kontraktsinngåelse utpeker en underentreprenør som entreprenøren er forpliktet til å inngå kontrakt med, jf. NS 8405 punkt 16.1 første ledd.

b. NS 8405 punkt 16.1 tredje og fjerde ledd gjelder både for overtakende entreprenør og tiltransportert underentreprenør.

c. At tiltransport til underentreprise anses som ”en utvidelse av entreprenørens kontrakt” innebærer:

1. Dagmulkt ved oversittelse av delfrist blir beregnet av kontraktssum for K1 eller K2 avhengig av hvilket arbeid som er forsinket.

2. Den sluttfrist i K1 eller K2 som inntrer først, anses som en dagmulktbelagt delfrist. Den sluttfrist som inntrer sist, anses som ny sluttfrist i K3.

3. Dagmulkten for oversittelse av sluttfrist i K3, blir beregnet av kontraktssum for K3.

4. Maksimal dagmulkt er 10 % av kontraktssum for K3.

5. Kontraktssum for K3 er kontraktssum for K1 + kontraktssum for K2 + påslag for tiltransport.

6. Overtagelse av K3 skjer ved sluttfrist i K3.

7. Entreprenørens sikkerhetsstillelse etter NS 8405 punkt 9.2 må utvides til 10 % av kontraktssum for K3.

8. Entreprenøren trer inn i byggherrens rettigheter og plikter overfor underentreprenøren, men skal likevel stille sikkerhet iht. NS 8405 punkt 9.1, 9.3 og 36.2. NS 8415 punkt 18.4 gjelder dessuten i forholdet mellom entreprenør og tiltransportert underentreprenør.

9. I forholdet mellom entreprenøren og byggherren, blir entreprenøren identifisert med tiltransportert underentreprenør.

10. Kontraktsvilkårene i K3 består av en kombinasjon av kontraktsvilkårene i K1 og K2, slik at de respektive kontraktsvilkår gjelder for den del av kontraktsarbeidene i K3 som opprinnelig hørte til hhv K1 og K2, dog med de tilpasninger som følger av NS 8405 punkt 16 og dette punkt 10 i Generelle kontraktsbestemmelser.

d. Kontraktsvilkårene for den tiltransporterte underentreprise, som gjelder i forholdet mellom entreprenør og underentreprenør, er som K2, med de tilpasninger som følger av punkt 12.1 bokstav c nr 8 ovenfor.

## Påslag (NS 8405 punkt 16.4)

Med mindre annet avtales gjelder følgende påslag:

Tiltransport:

Påslaget for tiltransporten skal være 10 % av tiltransportert entreprenørs endelige og totale vederlag eksklusiv merverdiavgift.

Byggeplassadministrasjon og fremdriftskontroll:

Påslag for administrert entreprise skal være 5 % av den administrerte entreprenørs endelige og totale vederlag eksklusiv merverdiavgift.

# Retten til å pålegge endringer (NS 8405 punkt 22.1)

Dersom ikke annet fremkommer av konkurransegrunnlaget kan byggherren ikke pålegge entreprenøren endringer utover 25 % netto tillegg til kontraktssummen.

# Entreprenørens varsel om vederlagsjustering (NS 8405 punkt 25.3)

Kravene om særskilt varsel og løpende underretting i NS 8405 punkt 25.3 andre ledd bokstav a og fjerde ledd, gjelder ikke for vederlagsjustering for kapitalytelser, rigging, drift og nedrigging.

Følgende standardiserte bestemmelser gjelder for vederlagsjustering for kapitalytelser, rigging, drift og nedrigging:

Regulering i uendret byggetid:

Hvis prisen på netto vederlagsjusteringer som følge av forhold beskrevet i NS 8405 punkt 25.2 ikke overstiger 10 % av kontraktssummen, gis det ingen kompensasjon.

Overstiger prisen på netto vederlagsjusteringer 10 % av kontraktssummen, gis det kompensasjon etter følgende formel:

0,5 A ( B - 1,1 C )

 C

A = avtalt pris på opprinnelig rigg- og driftskapittel eksklusiv mva.

B = kontraktsverdi på utført arbeid på tidspunktet for opprinnelig sluttfrist eksklusiv mva.

C = opprinnelig kontraktsbeløp (kontraktssum eksklusiv mva)

Ved utregning av kontraktsverdi av utført arbeid på tidspunktet for opprinnelig sluttfrist ekskl mva (”B” i formelen), skal det ikke tas hensyn til

* regulering av kontraktssummen pga. lønns- eller prisstigning,
* utbetaling av påslag pga. administrasjon av sideentreprenører eller tiltransport av entreprise-/leverandørkontrakter,
* avbestillingserstatning,
* utbetalt vederlagsjustering som er inkludert rigg og drift, og
* kompensasjon for økt rigg og drift i endret byggetid.

Reguleringsbeløp ifølge denne bestemmelse, lønns- og prisreguleres iht. avtalt indeks, regnet i måneder fra tilbudsdato til tyngdepunkt for produksjon i byggetiden.

Regulering i forlenget byggetid:

Har entreprenøren krav på fristforlengelse etter NS 8405 punkt 24.1, jf. punkt 24.5, skal vederlagsjustering for kapitalytelser, rigging, drift og nedrigging kompenseres etter følgende formel:

0,7 A ( Z )

 Y

A = avtalt pris på opprinnelig rigg- og driftskapittel eksklusiv mva.

Y = opprinnelig byggetid (med byggetid menes tiden fra oppstart byggeplass (dersom dato for dette er angitt i konkurransegrunnlaget gjelder denne, hvis ikke gjelder dato for første tilrigging på byggeplass) til overtakelsen.

Z = forlengelse utover opprinnelig byggetid.

Reguleringsbeløp ifølge denne bestemmelse, lønns- og prisreguleres iht. avtalt indeks, regnet i måneder fra tilbudsdato til tyngdepunkt for produksjon i byggetiden.

Dersom fristforlengelse kun er gitt for deler av arbeidene, skal A reduseres forholdsmessig.

# Partsuenighet (NS 8405 punkt 26)

## Utførelsesplikt ved uenighet (NS 8405 punkt 26.1)

Byggherren stiller ikke sikkerhet

## Midlertidig tvisteløsning (NS 8405 punkt 26.2)

NS 8405 punkt 26.2 utgår.

## Entreprenørens søksmål (NS 8405 punkt 26.3)

NS 8405 punkt 26.3 bokstav a) utgår.

# Indeksregulering (NS 8405 punkt 27.1)

NS 8405 punkt 27.1 første ledd gis følgende tillegg:

Er ikke annen indeks uttrykkelig angitt i kontraktsdokumentene, gjelder SSBs indeks «Boligblokk i alt».

# Overtakelse (NS 8405 punkt 32)

## Forberedelse til overtakelsesforretning (NS 8405 punkt 32.2)

NS 8405 punkt 32.2 første ledd får følgende tilføyelse: Vedlagt innkalling til overtakelsesforretning skal følge et dokument hvor det fremgår at entreprenøren har sluttbefart egne arbeider og hvilke mangler han noterte seg på befaringen.

NS 8405 punkt 32.2 får nytt tredje ledd: For tekniske bygningsinstallasjoner skal entreprenøren, i samarbeid med byggherren og de øvrige leverandører, igangsette den tekniske installasjonen og forestå de kontraktsmessige prøver og innreguleringer mv. inntil kontraktsarbeidet fungerer tilfredsstillende. Entreprenøren skal holde alle instrumenter, apparater og alt materiell, samt nødvendig kyndig mannskap, for å gjennomføre funksjonsprøvingen. Dokumentasjon fra funksjonsprøvingen skal utarbeides og overleveres i henhold til byggherrens nærmere fastlagte spesifikasjon og prosedyrer. Så snart disse funksjonsprøver er ferdig, skal entreprenøren gi skriftlig melding til byggherren om dette.

Etter at entreprenøren har sendt innkalling til overtakelsesforretning, jf. NS 8405 punkt 32.2, og før avholdelse av overtakelsesforretning jf. NS 8405 punkt 32.3, skal det avholdes en ferdigbefaring der det kontrolleres at arbeid er utført i henhold til kontrakt. Byggherren innkaller til ferdigbefaring.

## Overtakelsesforretning (NS 8405 punkt 32.3)

NS 8405 punkt 32.3 første ledd får følgende tillegg: På overtagelsesforretningen skal entreprenøren overlevere listen over de mangler han noterte seg på sluttbefaringen av egne arbeider, jf. punkt 18.1 ovenfor, med kvittering for at manglene har blitt utbedret.

# Prøvedrift (tillegg til NS 8405)

Det fremgår av konkurransegrunnlaget del III A om det er avtalt prøvedriftsperiode for alle (eventuelt noen av) de tekniske bygningsinstallasjonene som entreprenøren leverer.

Dersom prøvedrift er avtalt gjelder NS 6450 Idriftsetting og prøvedrift av tekniske bygningsinstallasjoner 1. utgave av mars 2016 for prøvedriftsperioden. Oppstart av prøvedriftsperioden skjer etter overtagelse av kontraktarbeidet, jf. NS 8405 punkt 32.3, så fremt vilkårene i NS 6450 punkt 6.4 er oppfylt fra entreprenørens side.

Det fremgår av konkurransegrunnlaget del III A hvordan innestående beløp skal faktureres i avtaler med prøvedrift.

# Sluttoppgjør (NS 8405 punkt 33)

## Betaling av sluttfaktura. Innsigelser og krav (NS 8405 punkt 33.2)

Fristen i NS 8405 punkt 33.2 første ledd første punktum begynner først å løpe når byggherren har mottatt endelig versjon av både sluttfaktura og sluttoppstilling, begge oppsatt iht. NS 8405 punkt 33.1 og vedlagt komplett kontraktsmessig underlag og dokumentasjon. Fristen skal aldri være kortere enn fire måneder fra overtakelsen.

# Dagmulkt ved forsinkelse (NS 8405 punkt 34)

## Dagmulktbelagte frister (NS 8405 punkt 34.1)

I tillegg til sluttfristen er følgende frister dagmulktbelagte:

1. entreprenørens frist til å utarbeide og fremlegge fremdriftsplan etter NS 8405 punkt 18.1,
2. frist for igangsetting av arbeid på byggeplass,
3. frist for levering av FDVU-dokumentasjon, samt
4. frister som er oppgitt som dagmulktbelagte andre steder i kontraktsdokumentene.

## Dagmulktens størrelse (NS 8405 punkt 34.3)

Dagmulkt ved overskridelse av fristene i dette dokumentets punkt 21.1 bokstav a, b og c er NOK 1.500 per hverdag.

## Varslingsplikt (NS 8405 punkt 34.4)

Ved forespørsel som fremsettes for første gang i eller i forbindelse med sluttoppgjøret, plikter byggherren kun å svare innen fristen i NS 8405 punkt 33.2.

# Utbedring (NS 8405 punkt 36.2)

Byggherren stiller ikke sikkerhet for mulige vederlagskrav.

Utbedringsarbeider skal utføres etter avtale og i forståelse med byggherren. Dersom hensynet til byggherrens bruk av kontraktsarbeidet, herunder hans leietakers bruk, gjør det nødvendig å utføre arbeidet utenfor ordinær arbeidstid, plikter entreprenøren å gjøre dette uten overtidsgodtgjørelse.

# Bruk av dokumenter / Prosjektrelaterte opplysninger (tillegg til NS 8405 punkt 41)

Entreprenøren forplikter seg til ikke å offentliggjøre noen form for prosjektrelatert informasjon uten på forhånd å ha innhentet skriftlig godkjennelse fra byggherren.

# Forsvarsbyggs etiske krav og retningslinjer

Entreprenøren plikter å gjøre seg kjent med og overholde de etiske krav og retningslinjer som gjelder for Forsvarsbygg. De etiske kravene og retningslinjene kan leses på www.forsvarsbygg.no.

# Eierskapskontroll

##  Oversendelse av opplysninger om eierskap

Byggherren kan, på ethvert tidspunkt i avtaleforholdet, kreve at entreprenøren oversender opplysninger om eierskap til byggherren. Entreprenøren skal oversende opplysningene om eierskap til byggherre uten ugrunnet opphold. Opplysningene om eierskap skal inneholde informasjon om:

* entreprenørens daglige leder, administrasjon (toppledelse/toppledergruppe) og navn på selskapets styremedlemmer inkludert varamedlemmer
* oversikt over konsernstruktur
* aksjonærer til alle selskapene som inngår i konsernstrukturen. Børsnoterte selskaper skal opplyse om minimum sine ti største aksjonærer med eierandel
* reelle rettighetshavere (direkte og indirekte eierskap) til alle selskapene som inngår i konsernstrukturen

Opplysningene om selskaper skal omfatte navn og organisasjonsnummer. Det skal opplyses om selskapenes nasjonalitet, herunder:

* hvilken stats rettsregler er lagt til grunn for selskapenes stiftelse
* adressene der selskapene har sitt forretningskontor
* adressene der den daglige ledelsen utøves dersom disse er en annen enn forretningskontor

Opplysningene om fysiske personer skal omfatte navn, adresse, fødselsnummer eller D-nummer, nasjonalitet og personlige næringsinteresser utenfor den aktuelle virksomheten. Dersom den fysiske personen ikke har norsk fødselsnummer eller D-nummer, skal meldingen i stedet opplyse om personens fødselsdato.

Entreprenøren skal, uoppfordret eller dersom byggherren krever det, oppgi ytterligere opplysninger som kan ha betydning for byggherres vurdering av risiko for nasjonale sikkerhetsinteresser i eierskapet.

## Varslingsplikt ved eierskifte av en kvalifisert eierandel

### Når varslingsplikten inntrer

Entreprenøren skal uten ugrunnet opphold skriftlig varsle byggherren ved erverv av en kvalifisert eierandel i entreprenøren eller i annet selskap som inngår i konsernstrukturen. Varslingsplikten inntrer når entreprenøren blir kjent med ervervet.

Med kvalifisert eierandel menes at ervervet vil føre til at erververen direkte eller indirekte samlet oppnår minst 10 prosent av aksjekapitalen, andelen eller stemmene i entreprenøren eller i annet selskap som inngår i konsernstrukturen. Det samme gjelder når ervervet vil føre til at:

1. erververens kvalifiserte eierandel økes til minst 20 prosent, en tredjedel, 50 prosent, to tredjedeler eller 90 prosent av aksjekapitalen, andelene eller stemmene i entreprenøren eller i annet selskap som inngår i konsernstrukturen, eller
2. erververen oppnår betydelig innflytelse over forvaltningen av entreprenøren eller av annet selskap som inngår i konsernstrukturen på annen måte, eller
3. erververen sammen med sine nærstående, jf. verdipapirhandelloven § 2-5, oppnår en kvalifisert eierandel eller en posisjon som nevnt i bokstav a eller b.

### Varslets innhold

Varselet skal inneholde opplysninger om:

* organisasjonsnummeret til selskapet ervervet gjelder
* erververens navn, nasjonalitet, adresse og organisasjonsnummer, eventuelt fødselsnummer eller D-nummer. Dersom den fysiske personen ikke har norsk fødselsnummer eller D-nummer, skal meldingen i stedet opplyse om personens fødselsdato. Det skal også opplyses om organisasjonsnummeret til selskapet ervervet gjelder.
* erververens eierandel etter at ervervet er gjennomført

## Oversendelse av opplysninger om erverver

På byggherrens forespørsel skal entreprenøren uten ugrunnet opphold oversende opplysninger om erververenved eierskifte av en kvalifisert eierandel i entreprenøren eller i annet selskap som inngår i konsernstrukturen. Oppdragiver kan be om tilsvarende opplysninger som fremgår av punktet over om «Oversendelse av opplysninger om eierskap» for erververen.

## Varslingsplikt ved andre endringer

Entreprenøren skal uten ugrunnet opphold skriftlig varsle byggherren ved endringer i styret eller ledelsen i entreprenøren eller i annet selskap som inngår i konsernstrukturen, eller om andre forhold som kan ha betydning for byggherrens vurdering av risiko for nasjonale sikkerhetsinteresser. Varslingsplikten inntrer når entreprenøren blir kjent med endringen.

## Underentreprenører

Alle avtaler entreprenøren inngår for utføring av arbeid under denne kontrakten skal inneholde tilsvarende bestemmelser som hele punktet om eierskapskapskontroll. Byggherre kan, på ethvert tidspunkt i avtaleforholdet, kreve at entreprenøren oversender opplysninger om underentreprenøren til byggherren. Entreprenøren skal varsle byggherren ved endringer hos underentreprenøren.

## Sanksjoner

Dersom entreprenøren ikke overholder fristene for oversendelse av opplysninger om eierskap, eller dersom opplysningene som oversendes er mangelfulle, kan byggherren med rimelig varsel stanse arbeidene for entreprenørens regning og risiko.

Byggherren har rett til å, uten forutgående varsel, stanse arbeidene for entreprenørens regning og risiko eller heve kontrakten dersom risiko for nasjonale sikkerhetsinteresser ikke kan utelukkes etter byggherrens skjønnsmessige vurdering.

Byggherren kan gi entreprenøren mulighet til å rette forholdet slik at risiko for nasjonale sikkerhetsinteresser kan utelukkes eller reduseres til et akseptabelt nivå etter byggherres skjønnsmessige vurdering.

Byggherren kan kreve bytte av underentreprenør på entreprenørens regning og risiko dersom risiko for nasjonale sikkerhetsinteresser ikke kan utelukkes eller reduseres til et akseptabelt nivå etter byggherrens skjønnsmessige vurdering.

# Oppdrag underlagt sikkerhetsrestriksjoner

Ref. Del III-D – Administrative bestemmelser

Dersom oppdraget innebærer at entreprenøren får tilgang til eller tilvirker skjermingsverdig informasjon, eller får tilgang til et skjermingsverdig objekt eller infrastruktur, plikter entreprenøren å ivareta krav gitt i, eller i medhold av, lov om nasjonal sikkerhet av 1. juni 2018 nr. 24 (sikkerhetsloven) med forskrifter.

Entreprenøren er ansvarlig for å påse at sikkerhetsbestemmelser etterleves i egen virksomhet og hos underentreprenør som medvirker i anskaffelsen. Overtredelse av sikkerhetskrav vil kunne anses som vesentlig mislighold av entreprenørens kontraktsforpliktelser.

Entreprenøren må selv dekke utgifter til å oppfylle krav som følger av sikkerhetsloven med forskrifter, hvis ikke noe annet følger av avtalen, sikkerhetsavtalen eller forskrift (se forskrift om sikkerhetsklarering og annen klarering av 20. desember 2018 (klareringsforskriften) § 31).

Forsvarsbygg har etter sikkerhetsloven § 4-1 annet ledd et ansvar for å påse at entreprenøren har tilstrekkelig risiko- og sikkerhetsforståelse. Det innebærer at Forsvarsbygg som ledd i oppfølgingen av at entreprenøren oppfyller sine kontraktsforpliktelser vil kunne kontrollere at kravet til forsvarlig sikkerhetsnivå er oppfylt. Entreprenøren skal legge til rette for at Forsvarsbygg kan gjennomføre slik kontroll.

# NATO-arbeider (gjelder kun der dette er uttrykkelig presisert)

I henhold til gjeldende regler kan kun firmaer fra NATO-land være entreprenør/leverandør, herunder også underentreprenør/-produsent. Forbudet gjelder også leverandører av materialer og utstyr.

Entreprenørens bruk av firma/personer/materialer mv i strid med nevnte bestemmelse, regnes alltid som vesentlig mislighold i henhold til NS 8405 punkt 39. Dette er en presisering av NS 8405 punkt 39.

# Mislighold – konsekvens for senere konkurranser (tillegg til NS 8405)

Brudd på pliktene i denne kontrakten vil kunne bli nedtegnet og få betydning i senere konkurranser, enten i kvalifikasjons- eller tildelingsomgangen.

# Tvister (NS 8405 punkt 43)

## Foreløpig oppmannsavgjørelse (NS 8405 punkt 43.2)

Bestemmelsen får kun anvendelse dersom begge parter i hvert enkelt tilfelle er enige om å forelegge tvisten for en oppmann.

## Tvisteløsning ved tvister der kravet er under 100 G (NS 8405 punkt 43.3)

For kontrakter der anleggsstedet er i utlandet, avtales Oslo som verneting.

Tvister behandles alltid etter norske prosessuelle og materielle regler.

## Tvisteløsning ved tvister der kravet er over 100 G (NS 8405 punkt 43.4)

NS 8405 punkt 43.3 med endringer som i punkt 28.2 i dette dokumentet, gjelder også i dette tilfellet.

SPESIELLE KONTRAKTSBESTEMMELSER

(*Kontraktsbestemmelsen gjelder om den er krysset av.)*

# Spesielle kontraktsbestemmelser for klima og miljø

## [ ]  Krav til kjøretøy og maskiner

Entreprenøren forplikter seg til å benytte de kjøretøy- og maskinteknologier og/eller drivstofftyper som oppgis i tilbudet, og/eller byggherren har stilt krav til, under gjennomføring av oppdraget. Kjøretøy, maskiner eller andre drivstofftyper som introduseres i løpet av kontraktsperioden skal ikke medføre et dårligere resultat enn det som ble oppnådd i evalueringen, og de må møte kravene byggherre har satt i konkurransegrunnlaget. Antall kjøretøy og maskiner som benyttes på kontrakten kan økes eller reduseres, så lenge den totale miljøbelastningen ikke påvirkes negativt. Nye kjøretøy, nye maskiner og andre drivstofftyper må forhåndsgodkjennes skriftlig av byggherren.

Entreprenøren kan søke unntak fra kravene dersom det foreligger gode grunner, eksempelvis unormalt vintervær, bortfall av lademuligheter i det konkrete oppdraget, eller andre utforutsette forhold for entreprenøren. Unntak skal skriftlig forhåndsgodkjennes av byggherren.

**Tilgang til ladestasjoner**

Få av eiendommene/lokasjonene har ladestasjoner med betalingsløsning. Entreprenøren kan ikke påregne å lade kjøretøy på eiendommene/lokasjonene ved gjennomføring av oppdraget.

**Drivstoff**

Entreprenøren skal til enhver tid kunne fremlegge dokumentasjon på hvilket drivstoff som er

benyttet til gjennomføring i kontraktsperioden.

Dersom entreprenøren benytter biogasskjøretøy og/eller biogassmaskiner, og kan dokumentere at 100 % ren biogass ikke er tilgjengelig i markedet, kan entreprenøren benytte innblanding av naturgass. Entreprenøren skal skriftlig informere byggherren om dette uten ugrunnet opphold.

**Rapportering og kontroll**

Entreprenøren skal til enhver tid kunne redegjøre for hvilke kjøretøy og maskiner som benyttes og skal oversende kopi av henholdsvis vognkort og samsvarserklæring på forespørsel fra byggherre.

Entreprenøren skal før overtakelse oversende en rapport over andelen oppmøter som er gjort. Rapporten skal vise registreringsnummer på benyttede kjøretøy, hvilken kjøretøyteknologi/drivstofftype disse benytter og antall oppmøter per kjøretøy. Entreprenøren skal på forespørsel oversende ytterligere detaljert rapportering, herunder hvor det fremgår dato og sted per oppmøte eller timebruk per maskin.

Byggherren kan kontrollere hvilke kjøretøy og maskiner som blir benyttet på oppdragene. Entreprenøren kan i denne forbindelse bli pålagt å fremlegge nødvendig dokumentasjon, som for eksempel kopi av vognkort og samsvarserklæring.

**Sanksjoner**

Ved brudd på avtalte kjøretøys- og maskinteknologier vil byggherre pålegge en sanksjon for 2000 kr per dag for kjøretøy med hovedformål å gjennomføre persontransport og 10 000 kroner per dag for maskiner og andre kjøretøy.

I kontrakter hvor entreprenøren har forpliktet seg til en bestemt prosentsats for bruk av utslippsteknolgi og/eller drivstoff for gjennomføring av avtalen, beregnes entreprenørens oppfyllelse på følgende måte:



*Z =* *Avtalt prosentsats for oppfyllelse for den enkelte kategori/kontrakten totalt*

*X =*  *Antall arbeidsdager hvor avtalt utslippsteknologi/drivstoff er benyttet korrekt.*

*Y =*  *Antall arbeidsdager hvor maskiner/kjøretøy ble benyttet under oppdraget totalt.*

*Kun arbeidsdager hvor det er benyttet maskiner/kjøretøy innenfor de kategoriene det er stilt krav til utslippsteknologi/drivstoff, skal medregnes.*

Hver arbeidsdag som representerer avvik fra avtalt prosentsats anses som *ett* avvik.

***Eksempel:***

*Entreprenøren har forpliktet seg til 80 % oppmøte med elbiler i kontrakten. I løpet av kontraktsperioden har entreprenøren 20 oppmøter, hvor elbil ble benyttet ved 12 oppmøter.*

*(80% - (14/20)) \* 20*

*(0,8-0,7)\*20 = 2 oppmøter med feil bruk av kjøretøyteknologi*

*Mulkt vil utgjøre 2 \* 2000 kr, totalt 4000 kroner.*

Samlet mulkt etter denne bestemmelsen er begrenset til 10% av kontraktssummen, maksimalt NOK 5.000.000. Mulkten kommer i tillegg til mulkt etter andre bestemmelser i kontrakten.

## [ ]  Materialer og utslippskrav

Entreprenøren forplikter seg til å overholde de avtalte utslippsgrenser for materialer under gjennomføring av oppdraget. Andre materialer som introduseres i løpet av kontraktsperioden skal ikke medføre et dårligere resultat enn det som ble oppnådd i evalueringen og de må møte kravene byggherre har satt i konkurransegrunnlaget.

Dersom entreprenøren ønsker å benytte andre materialer enn det som er avtalt, og disse vil gi økt klimapåvirkning, skal han søke byggherren om unntak. Søknaden må inneholde dokumentasjon på at andre erstatninger ikke med rimelighet kan oppdrives. Byggherre vil bare godkjenne unntak hvor det foreligger gode grunner.

**Rapportering og kontroll**

Entreprenøren skal til enhver tid kunne fremlegge dokumentasjon på materialvalg og utslippsgrenser. Byggherren kan foreta kontroller av hvilke materialer som blir benyttet.

**Sanksjoner**

Ved bruk av materialer som overskrider avtalte utslippsgrenser skal ikke retting gjennomføres dersom utskifting av materialene medfører økte totale klimagassutslipp. Sanksjon for avvik utgjør NOK 50.000 per prosentvise avvik fra avtalt utslippsgrense. Samlet ansvar etter denne bestemmelsen er begrenset til 10% av kontraktssummen, maksimalt NOK 1.000.000.

Dersom entreprenøren oppnår økonomisk besparelse som følge av å ikke ha overholdt miljøkrav, kan byggherre i tillegg kreve prisavslag.

## [ ]  Natur- og biologisk mangfold

Ved brudd på bestemmelsen om beskyttelse av trær i de generelle kontraktsbestemmelsene punkt 7.8.1.1, gjelder følgende særskilte sanksjonsbestemmelser i stedet for sanksjonsbestemmelsene i punkt 7.8.4:

Når det oppdages skader på trær under gjennomføring av kontrakten, skal entreprenøren for egen regning sørge for planting av minst tilsvarende antall erstatningstrær. Forsvarsbygg beslutter fremgangsmåten ved planting av erstatningstrær. Forsvarsbygg kan i tillegg kreve erstatning av entreprenøren for skadene.

Entreprenøren er også ansvarlig for skader som først oppdages etter overtakelsen av arbeidene. I en periode på fem år fra overtakelsen kan Forsvarsbygg kreve erstatning fra entreprenøren for skader på trær.

Erstatning etter de to avsnittene ovenfor fastsettes ved taksering etter [«Norsk Standard for verdivurdering av trær – NS 3846»](https://standard.no/fagomrader/parker-og-grontanlegg/norsk-standard-for-verdivurdering-av-trar--ns-3846/) eller et likeverdig takseringssystem. I de fleste tilfeller blir summen større enn hva det koster å etablere et nytt ungt tre. Taksering av skade skal utføres av ekstern takstmann og kostnader til takstmann kommer i tillegg til taksert erstatningsbeløp.

## [ ]  [Eventuelle ytterligere krav til miljø legges inn her]

 [Fyll inn]

VEDLEGG

**1 Mal for avtaledokument**

**2 Garantierklæring**

**3 Garantierklæring – forskudd**

**4 Forsikringsattest – tingsforsikring**

**5 Forsikringsattest – ansvarsforsikring**

**6 Skjema for varsling og endringer**



**AVTALEDOKUMENT - ENTREPRISEOPPDRAG ETTER
NS 8405**

|  |  |
| --- | --- |
| **Prosjektets navn:** |  |
| **Adresse:** |  |
| **Kontraktsnr:** |  |

1. **PARTENE OG DERES REPRESENTANTER**

|  |
| --- |
| Oppdragsgiver |
| Navn: | Organisasjonsnr: |
| Staten v/Forsvarsdepartementet v/Forsvarsbygg | 975 950 662 |
| Adresse: |
| Grev Wedels plass 5, 0151 Oslo. Postboks 405 Sentrum, 0103 Oslo |
| Representant: | Tlf: | E-post: |
|  |  |  |

|  |
| --- |
| Entreprenør  |
| Navn: | Organisasjonsnr: |
|  |  |
| Adresse: |
|  |
| Representant: | Tlf: | E-post: |
|  |  |  |

1. **KONTRAKTSDOKUMENTER. TOLKNINGSREGLER**

Følgende dokumenter inngår som en del av denne kontrakten:

1. Dette avtaledokumentet
2. Referater og annet materiale fra forhandlinger og oppklarende drøftelser, som er godkjent av begge parter
3. Entreprenørens tilbud
4. Referat fra befaring/konferanse
5. Forsvarsbyggs konkurransegrunnlag
	1. Beskrivelser og mengdefortegnelser
	2. Tegninger
	3. Øvrige deler
6. NS 8405 Norsk bygge- og anleggskontrakt, 2. utgave 2008

Ved motstrid gjelder dokumentene i ovennevnte rekkefølge. Dersom dette ikke løser motstridssituasjonen, skal spesielle bestemmelser gjelde foran generelle.

1. **OM OPPDRAGET**

|  |
| --- |
| Fyll inn kortfattet beskrivelse av oppdraget |

1. **HONORAR**

Kontraktsarbeidet skal leveres for:

|  |  |  |  |
| --- | --- | --- | --- |
| Tilbudssum: | NOK |  | ekskl. mva |
| **└** | Ev. korreksjon +/-  | NOK |  | ekskl. mva |
| **└** | Ev. korreksjon +/- | NOK |  | ekskl. mva |
| Sum | NOK |  | ekskl. mva |
| Merverdiavgift | NOK |  |  |
| **Kontraktssum** | **NOK** |  | **inkl. mva** |
| Skriver kroner |

1. **TIDSFRISTER**

Det er avtalt følgende bindende tidsfrister:

|  |  |  |
| --- | --- | --- |
| Beskrivelse av aktivitet / milepæl: | Frist: | Dagmulkt? |
|  |  |  |
|  |  |  |
|  |  |  |

1. **OPSJONER**

Oppdragsgiver har rett, men ingen plikt, til å bestille følgende tilleggsytelser fra entreprenøren:

|  |  |  |
| --- | --- | --- |
| Beskrivelse av opsjonen | Frist for bestilling | Pris |
|  |  |  |
|  |  |  |
|  |  |  |

1. **FORSIKRING**

For oppdraget gjelder følgende forsikringer:

**Tingsforsikring:**

|  |  |
| --- | --- |
| Forsikringsselskap:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | Polisenummer:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

**Ansvarsforsikring:**

|  |  |
| --- | --- |
| Forsikringsselskap:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | Polisenummer:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

1. **SIGNATURER**

Avtalen skal signeres elektronisk. Signatur vil fremkomme av egen signaturfil opprettet i Mercellportalen.

Avtaler over kr 100.000 ekskl. mva. skal signeres av både fagteknisk og merkantilt ansvarlig hos Forsvarsbygg, og er først gyldig inngått når begge signaturer foreligger. Forsvarsbygg ved direktør Forsvarsbygg eller direktør anskaffelser kan ensidig godkjenne avtalen ved manglende signatur.

Entreprenøren skal uten ugrunnet opphold varsle Forsvarsbygg etter at han blir eller burde ha blitt oppmerksom på at ikke begge ansvarlige hos Forsvarsbygg har signert. Varselet sendes til anskaffelser@forsvarsbygg.no.

**GARANTIERKLÆRING**

|  |
| --- |
| Garantinummer: |
|  |

|  |  |  |
| --- | --- | --- |
| Garantisten |  | Entreprenøren |
| Navn: | Org.nr: |  | Navn: | Org.nr: |
|  |  |  |  |  |
| Adresse: | Tlf: |  | Adresse: | Tlf: |
|  |  |  |  |  |

Garantisten stiller seg herved overfor byggherren - Forsvarsbygg - som selvskyldnerkausjonist for de kontraktsforpliktelser entreprenøren har iht. kontrakt:

Kontraktsnummer: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kontrakten gjelder: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Garantien gjelder for entreprenørens kontraktsforpliktelser, herunder morarenter og inndrivelsesomkostninger ved mislighold i utførelsestiden og i reklamasjonstiden. Garantien i utførelsestiden gjelder også entreprenørens ansvar for forsinket fullføring.

Garantien begrenses til

NOK \_\_\_\_\_\_\_\_\_\_\_\_\_, som utgjør 10 % av kontraktssummen, for forhold som påberopes overfor entreprenøren senest ved overtakelsen av kontraktsarbeidet.

Garantien reduseres deretter til

NOK \_\_\_\_\_\_\_\_\_\_\_\_\_, som utgjør 3 % av kontraktssummen, for forhold som påberopes overfor entreprenøren i de tre første årene av reklamasjonsperioden.

Garantien i utførelsestiden og i reklamasjonstiden kan samlet ikke gjøres gjeldende for mer enn 10 % av kontraktssummen. I reklamasjonstiden kan garantien samlet ikke gjøres gjeldende for mer enn 3 % av kontraktssummen.

Garantien gjelder i tre år fra overtakelse og under enhver omstendighet inntil krav som byggherren har mot entreprenøren, og som er fremsatt mot ham innen tre år fra overtakelse, er oppfylt. For det tilfelle at det har funnet sted delovertakelser, regnes de tre årene fra siste overtakelsesforretning.

Garantisten skal alltid varsles dersom kontrakten mellom byggherren og entreprenøren heves.

Tvister vedrørende denne garanti behandles ved rettergang for de ordinære domstoler.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, den \_\_\_\_\_\_\_\_\_\_ 20\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Garantistens underskrift

**GARANTIERKLÆRING FOR FORSKUDD**

*[Forskudd forutsetter at Forsvarsbygg positivt har angitt i konkurransegrunnlaget at dette er tillatt. Er ikke dette gjort, kan ikke leverandøren kreve forskuddsbetaling.]*

|  |
| --- |
| Garantinummer: |
|  |

|  |  |  |
| --- | --- | --- |
| Garantisten |  | Entreprenøren |
| Navn: | Org.nr: |  | Navn: | Org.nr: |
|  |  |  |  |  |
| Adresse: | Tlf: |  | Adresse: | Tlf: |
|  |  |  |  |  |

Garantisten stiller seg herved overfor byggherren - Forsvarsbygg - som selvskyldnerkausjonist for de kontraktsforpliktelser entreprenøren har iht. kontrakt:

Kontraktsnummer: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kontrakten gjelder: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Denne garanti er gyldig inntil Forsvarsbygg har gitt skriftlig melding om at det er gjort opp for forskuddsbeløpet.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, den \_\_\_\_\_\_\_\_\_\_ 20\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Garantistens underskrift

**FORSIKRINGSATTEST – TINGSFORSIKRING**

**Tingsforsikring i overensstemmelse med NS 8405 punkt 10.1.**

Undertegnede forsikringsselskap bekrefter herved at tingskadeforsikring er tegnet i overensstemmelse med NS 8405 punkt 10.1 og med nedenfor angitte polisenummer, forsikringssted, forsikringssum, forsikringstid og forsikringsvilkår.

Forsikringsselskapet kan i forsikringstiden bli fri sitt ansvar etter denne forsikringsattest

1. ved å varsle Forsvarsbygg minimum 30 dager før opphør av forsikringsdekningen dersom den sies opp eller av annen grunn faller bort.
2. ved at Forsvarsbygg mottar en tilsvarende og tilfredsstillende forsikringsattest som den foreliggende fra det forsikringsselskap som overtar forsikringsdekningen.

**Forsikringstaker:**

Navn:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresse:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Organisasjonsnr:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Medforsikret:** Forsvarsbygg

**Forsikringsbevis nr:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Forsikringssted:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prosjektnummer og navn:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Byggets adresse:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Forsikringssum:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
*Forsikringen er dekket på 1. risikovilkår. Forsikringsgiver påtar seg ikke risikoen for at forsikringssummen er dekkende.*

**Forsikringstid:** Forsikringen gjelder inntil alle arbeider vedrørende hele bygget, anlegget og/eller prosjektet er overtatt av byggherren.

**Forsikringen omfatter:** Det som til enhver tid er utført av kontraktsarbeidet.

Materialer byggherren har betalt forskudd for.

Materialer byggherren har overgitt i entreprenørens besittelse.

**Forsikringens dekningsfelt:**

Forsikringen er dekket etter følgende vilkår\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(f.eks. Forsikringsselskap NN`s Prosjektforsikringsvilkår av 2009), som inneholder følgende generelle unntak:

1. Skade som direkte eller indirekte har sammenheng med krig, opprør eller alvorlige forstyrrelser av den offentlige orden.
2. Atomskade - uansett årsak - fra atomsubstans, dog ikke skade forårsaket av radioisotoper som i henhold til lov er tillatt brukt.
3. Skade som skyldes setning i grunn eller svikt i fundament.
4. Skade ved svinn, underslag, og tyveri uten innbrudd.

Overfor Forsvarsbygg som medforsikret vil ikke andre unntak fra forsikringsdekning enn de som uttrykkelig fremgår av denne forsikringsattest bli gjort gjeldende.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sted/dato Forsikringsselskap

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Underskrift

**FORSIKRINGSATTEST - ANSVARSFORSIKRING**

**Undertegnede forsikringsselskap bekrefter herved at ansvarsforsikring er tegnet i overensstemmelse med NS 8405 punkt 10.2 og de nedenfor angitte krav.**

Forsikringsselskapet kan i forsikringstiden bli fri sitt ansvar etter denne forsikringsattest

1. ved å varsle Forsvarsbygg minimum 30 dager før opphør av forsikringsdekningen dersom den sies opp eller av annen grunn faller bort.
2. ved at Forsvarsbygg mottar en tilsvarende og tilfredsstillende forsikringsattest som den foreliggende fra det forsikringsselskap som overtar forsikringsdekningen.

**Forsikringstaker**

Forsikringsselskapet bekrefter at \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (entreprenøren) har tegnet ansvarsforsikring.

Forsikringspolise nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Forsikringssum**

Forsikringssummen utgjør minst 150 G per skadetilfelle.

**Forsikringstid**

Forsikringen gjelder inntil alt kontraktsarbeid, herunder reklamasjonsarbeid, er utført.

**Forsikringens omfang**

Det er inngått kontrakt mellom Forsvarsbygg og entreprenøren om utførelse av følgende entreprise:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prosjekt nr: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresse: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Forsikringen dekker erstatningsansvar for skade som entreprenøren og dennes underentreprenører kan påføre byggherrens eller tredjemanns person og ting i forbindelse med utførelsen av kontraktsarbeidet.

**Forbehold**

Forsikringsselskapet bekrefter herved at forsikringsavtalen ikke inneholder bestemmelser som:

* reduserer byggherrens rett til å kreve forsikringsoppgjør direkte fra selskapet, eller
* kan redusere byggherrens krav på grunn av sikredes forhold **etter** at forsikringstilfellet er inntrådt, eller
* reduserer skadelidtes rettigheter overfor forsikringsselskapet i forhold til det som følger av forsikringsavtalelovens deklaratoriske bestemmelser.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Sted/dato Forsikringsselskap

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Underskrift

**Skjemaer til bruk ved varsling og endringer:**

* **Entreprenørens skjema**
* **Endringsforespørsel**
* **Endringsavtale**
* **Byggherrens endringsordre**
* **Byggherrens svar**











